
	Fra Ivan Penavić

	Prijedlog izmjene i dopune Nacrta prijedloga ODLUKE o organizaciji i načinu naplate parkiranja na području Općine Pakoštane 
 
(prilog OBRASCU sudjelovanja u savjetovanju o nacrtu akta) 
 
 
Poštovani, 
 
ovim putem podnosim komentar odnosno prigovor na Nacrt prijedloga Odluke o dopunama Odluke o organizaciji i načinu naplate parkiranja na području Općine Pakoštane te predlažem izmjene i dopune prije donošenja konačne odluke. 
 
Prije svega osporava se predložena visina naknade za sezonske parkirališne karte u iznosu od 200,00 EUR za parkiralište Jaz i 180,00 EUR za zatvoreno parkiralište Pilatuša, kao i kriteriji za ostvarivanje prava na umanjenje ili pogodnosti. 
 
Smatra se kako predloženi iznosi, uz ograničavanje pogodnosti isključivo na osobe s prebivalištem na području Općine Pakoštane odnosno vlasnike vozila zadarskih registracijskih oznaka, nisu u cijelosti utemeljeni na načelu razmjernosti te dovode do nejednakog položaja osoba koje imaju trajnu i stvarnu vezu s područjem Općine, ali ne ispunjavaju formalni uvjet prebivališta. 
 
Posebno se ukazuje na specifičan položaj osoba koje imaju objekte i nekretnine na otoku Vrgadi stečene po osnovi nasljedstva, a koje povremeno borave na otoku, održavaju i koriste svoje nekretnine, podmiruju komunalne i druge obveze te kroz svoje djelovanje sudjeluju u očuvanju života i kontinuiteta zajednice na otoku. 
 
Takve osobe imaju dugotrajnu i legitimnu povezanost s područjem Općine Pakoštane, koja proizlazi ne samo iz prava vlasništva već i iz kontinuiranog izvršavanja obveza vezanih uz nekretnine i lokalnu zajednicu. Isključivanje navedene skupine osoba iz prava na povlašteni režim parkiranja stvara neravnopravan položaj između osoba koje imaju stvarni interes i trajnu povezanost s područjem Općine i osoba koje navedeno pravo ostvaruju isključivo temeljem formalnog kriterija prebivališta. 
 
Potrebno je uzeti u obzir kako prebivalište samo po sebi ne predstavlja jedini ni isključivi pokazatelj stvarne povezanosti pojedinca s određenom lokalnom zajednicom. U konkretnom slučaju postoji opravdan i objektivan razlog za drugačiji pristup prema osobama koje su nasljeđivanjem stekle nekretnine na otoku Vrgadi i koje ih redovito koriste i održavaju. 
 
Predložena odredba u sadašnjem obliku može dovesti do situacije u kojoj osobe koje desetljećima imaju obiteljske nekretnine na otoku, sudjeluju u njegovu održavanju i podmiruju financijske obveze prema lokalnoj zajednici, budu stavljene u nepovoljniji položaj od osoba koje ispunjavaju isključivo administrativni kriterij prebivališta. 
 
Slijedom navedenoga predlaže se: 
 
· preispitati i smanjiti predložene iznose sezonskih parkirališnih karata kako bi isti bili razmjerni stvarnim potrebama i mogućnostima korisnika; 
 
· dopuniti odredbe Odluke na način da pravo na povlaštenu cijenu, umanjenje naknade ili odgovarajuće izuzeće ostvaruju i osobe koje dokažu vlasništvo nad objektom ili nekretninom na otoku Vrgadi stečenom po osnovi nasljedstva; 
 
· omogućiti ostvarivanje navedenog prava uz dokaz vlasništva (izvadak iz zemljišne knjige, rješenje o nasljeđivanju ili drugi odgovarajući dokument). 
 
Predložene izmjene bile bi u skladu s načelima pravičnosti, jednakosti i razmjernosti te bi omogućile donošenje odluke koja uvažava stvarne životne okolnosti i specifičnosti stanovnika i vlasnika nekretnina vezanih uz otok Vrgadu. 
 
Stoga molim da se navedeni prijedlozi ozbiljno razmotre i uvrste u konačni tekst Odluke prije njezina usvajanja. 
 


	Prijedlog nije prihvaćen. 
Obrazloženje prijedloga br. 1. 
Korisnici koji ostvaruju pravo na povlaštenu kartu uvjetovani su  
 registracijskom oznakom  vozila zadarskih registarskih oznaka i osobnom iskaznicom vlasnika vozila sa prebivalištem na području Općine Pakoštane  (bez obzira da li na području Općine Pakoštane  imaju u vlasništvu kuću ili stan ili poslovni prostor te u odnosu na način stjecanja nekretnine). 
Svako drugačije postupanje bilo bi diskriminirajuće jer Općina Pakoštane ima i ostala naselja. 
 

U odnosu na korisnike koji ne ostvaruju pravo na povlaštenu kartu imaju mogućnost kupiti jednu i/ili više parkirnih karti za koja/koje    vrijedi/vrijede  za cijelu godinu čime mogu osigurali mogućnost parkiranja  na parkiralištima Općine Pakoštane. Tu  parkirnu  kartu  može koristiti  kako korisnik koji ju je kupio za svoje vozilo a u slučaju da je  nema potrebu koristiti parkirnu kartu  za svoje vozilo može je ustupiti nekom  drugom vlasniku vozila  za korištenje parkinga, pod uvjetom da istu ne zloupotrebljava što se jednostavno bilježi na ulazu na parking. 


I druge jedinice lokalne samouprave izdaju povlaštene karte i nije „praksa“ povezivati pravo  na kupnju parkirne karte za parkirno mjesta  sa vlasništvom stana ili kuće ili poslovnog prostora i sl. ili načinom stjecanja nekretnine (npr. nasljedstvo). 
I to bi bila diskriminacija jer postoje vlasnici vozila koji nemaju u svom vlasništvu nekretninu a imaju vozilo za koje imaju potrebu kupiti parkirnu kartu. 

Davanje popusta za korisnike parkinga koji imaju nekretnine na otoku Vrgada, a nemaju uvjete za povlaštenu kartu,   bila bi diskriminirajuće u odnosu na druge korisnike  koji imaju nekretnine na području drugih naselja Općine Pakoštane a ne ostvaruju pravo na povlaštenu kartu (popust).  Postoji veliki broj  nekretnina koje se koriste povremeno (bez obzira na način stjecanja nekretnine) u ostalim naseljima Općine Pakoštane. 

Povećanja cijene  karte je opravdano s obzirom na povećanje troškova održavanja i  ulaganja u sustav parkinga, a  kod kreiranja cijena vršena je usporedba cijena parkirališta istog ranga  u ostalim 
 općinama i gradovima  na području Zadarske županije. 


Podatak da korisnici parkinga koji su ujedno i vlasnici nekretnina (kuća) na otoku Vrgada bi trebali imati popust pri kupnji karte jer plaćaju porez na nekretninu i komunalnu naknadu  i druge poreze i doprinose za svoje nekretnine na otoku Vrgada, nije od utjecaja na visinu karte jer se održavanje sustava parkinga ne financira iz tih prihoda već isključivo od prihoda naplate parkinga.  

 




	2. 
	Matilda 
Mladinić
	
	Poštovani, 
 Ovim putem želim dati primjedbe na novi način naplate parkinga u Pakoštanima 
300% dizanje cijene ne možete ničim opravdati 
 Stanovnici Vrgade i vlasnici nekretnina na Vrgadi su oni kojima je ovaj parking neophodan za normalno funkcioniranje ,jer je najbliži Luci.
Ovisni smo o brodu i pravovremenom dolasku na brod,koje je često pogotovo u sezoni kompromitirano „dogadanjima „ u Luci ,kad se blokira , otežava nam i onemogućava  pristup moru, – pa se niti invalida ne moze dovesti najbliže moguće mjestu vezivanja broda – i dovodi do tenzija i svađa sa vašim redarima na rampi 
Ali to je problem koji je za neke druge instance
 
Neustavno je da se stvara diskriminacija između stanovnika općine i onih koji imaju nekretnine na otoku, a iz inih  razloga nisu još prijavljeni na Vrgadu 
Npr : Konkretno stanovnik općine koji je 100% invalid nema automobil na svoje ime, već se za prijevoz koriste automobili djece, od kojih jedno vozi sluzbeno auto,koje nije registrirano na Zadar.

 Ako je netko stanovnik općine, zašto treba i mora imati auto registrirano u Zadru ,moze voziti šta hoće
Po vašim pravilima  ima ili nema pravo na „povlaštenu cijenu „??
Ne vidim razlog za ograničavanje kupovine samo jedne kartice po osobi, 
 Dodatno predlažem uvođenje „mjesečne „karte i  za Jaz- odnosno 30dnevne  koja bi bila jeftinija, i povoljnija na one koji dolaze na godišnji u svoju nekretninu na Vrgadi 
 Nadam se da će se primjedbe proučiti,  i da ova mogućnost izjašnjavanja zainteresiranih u ovom predmetu  nije samo pro forma 
 Zahvaljujem 

	Na prihvaća se .

Obrazloženje kao pod br. 1. 

	3. 
	Marija
Zubčić
	
	Predstavljam interes vlasnika nekretnine na otoku Vrgada i članova njegove obitelji koji redovito koriste nekretninu te zbog posebnih prometnih okolnosti otoka ovise o korištenju parkirališta u Pakoštanima.Ovakva situacija odnosi se i na druge vlasnike nekretnina i njihove obiteljikoji imaju prebivalište izvan Općine Pakoštane. 
Predložena odluka ne uzima dovoljno u obzir specifičan položaj vlasnika nekretnina i njihovih obitelji vezanih uz otok Vrgada. Budući da na otok nije moguće doći osobnim vozilom, korištenje parkirališta u Pakoštanima predstavlja nužnu potrebu za pristup nekretninama ,  a ne turističko ili povremeno korištenje. Smatram da je povećanje cijene sezonske karte sa 70 € na 200 € preveliko opterećenje za korisnike koji parkiralište koriste isključivo zbog pristupa otoku i vlastitoj nekretnini. 
Također ističem da vlasnici nekretnina tijekom cijele godine podmiruju porez , komunalnu naknadu , odvoz otpada i druge obaveze prema Općini Pakoštane te na taj način sudjeluju u finaciranju lokalne zajednice, zbog čega smatram da bi njihov status trebao biti prepoznat i prilikom određivanja uvjeta i cijena sezonskih parkirališnih karata.
Predlažem dopunu članka 18.a na način da se pravo na povlaštenu sezonsku kartu ili poseban model cijene omogući i vlasnicima nekretnina na otoku Vrgada te članovima njihovih obitelji, neovisno o prebivalištu , uz dokaz vlasništva nekretnine.
Vlasnici nekretnina na otoku Vrgada i članovi njihovih obitelji nalaze se u specifičnom položaju jer ne postoji mogućnost korištenja vozila na samom otoku, zbog čega su prisiljeni koristiti parkirališta u Pakoštanimakao jedinu mogućnost pristupa otoku i svojim nekretninama. Takvo korištenje parkirališta nije turustučke prirode niti predstavlja povremeno korištenje, već nužan dio redovitog pristupa otoku. 
Smatram da bi bilo opravdano zadržati dosadašnju cijenu sezonske karte ili uvesti poseban povoljniji model za ovu skupinu korisnika. Također smatram važnim istaknuti da vlasnici nekretnina na otoku Vrgada tijekom cijele godine uredno podmiruju obveze prema Općini Pakoštane, uključujući porez , komunalnu naknadu, odvoz otpadai druge troškove vezane uz nekretnine , te na taj način sudjeluju u financiranju lokalne zajednice. Unatoč tome, predloženom odlukom nisu prepoznati kao posebna skupina korisnika koja zbog prometne izoliranosti otoka nužno ovisi o parkiralištima u Pakoštanima.
	Na prihvaća se .

Obrazloženje kao pod br. 1.

	4. 
	Vesna  
Zubčić
	
	Predstavljam interes članova obitelji  vlasnika nekretnina na otoku Vrgada koji zbog posebnog prometnog položaja redovito koriste parkirališta u Pakoštanima radi pristupa nekretninama i brodskoj vezi prema otoku. Smatram da predloženi nacrt odluke ne prepoznaje dovoljne specifične okolnosti korisnika koji imaju obiteljske nekretnine na otoku Vrgada. Budući da na otok nije moguće doći osobnim vozilom , parkirališta u Pakoštanima predstavljaju nužan dio pristupa otoku i svakodnevnog korištenja nekretnina , a ne turističko ili povremeno parkiranje. Povećanje cijene sezonske karte sa 70 € na 200 €predstavlja veliko financijsko opterećenje za korisnikekoji parkiralište koriste isključivo zbog pristupabrodskoj vezi i otoku.
Primjedba  na članak 18.a
Predlažem da se u članku 18.a predvidi mogućnost povlaštene sezonske karte i za članove obitelji vlasnika nekretnina na otoku Vrgada koji redovito koriste nekretnine i zbog prometne povezanosti otoka ovise o parkiralištima u Pakoštanima.
Obrazloženje: 
Korisnici obiteljskih nekretnina na otoku Vrgada nalaze se u specifičnoj situaciji jer osobnim vozilom nije moguće pristupiti otoku, zbog čega je korištenje parkirališta u Pakoštanima nužno za pristup brodskoj vezi i nekretninama.  Smatram da bi trebalo omogućiti povoljniji model sezonskog parkiranjaza korisnike koji parkiralište koriste zbog redovitog pristupa otoku, a ne zbog turističkog ili kratkotrajnog boravka.


 


	Na prihvaća se .

Obrazloženje kao pod br. 1.


	
Izvješće sastavila: Anamarija Bačkov	


